钦定古今图书集成/明伦汇编/官常典/第122卷 > 《五十八代袭封衍圣公孔公鉴墓表》
## 钦定古今图书集成/明伦汇编/官常典/第122卷 > 《五十八代袭封衍圣公孔公鉴墓表》

杨士奇

公讳公鉴，字昭文，姓孔氏，宣圣五十八代孙，而世为
嫡。自高祖至考，皆袭封衍圣公。考讳讷，妣夫人陈氏。
子男三人。公其长也。生而岐嶷，稍长，端厚简重，不妄
言笑，而嗜问学。读书穷理，日进月益，其器识宏远，侪
辈莫及也。持身以礼，而事亲至孝。亲殁，哀毁，屡绝复
苏，终丧不一逾于礼度。岁时荐祭，竭诚敬如生养者。
既袭封衍圣公，益慎仪则，恂恂下乡里，袭封之。又明
年，以疾终，壬午四月五日也，年才二十有三。远近闻
者，无问识不识，咸共悼惜。太宗皇帝初临御，遣使赐
祭。公娶胡氏，孔、颜、孟三氏教授进士胡复性之女，有
妇道。二子彦缙，袭封衍圣公。彦缙与余同朝，久间，泣
谓余曰：“惟先公之行之实不愧古人”，而弃代于今二
十有六年，墓石未有刻词，愿徼惠执事，庶贻不朽。嗟
夫！孔子明先圣之道，立教万世，而礼为大防。天下之
人，其言与行，有一弗迪于礼，不可以名士，矧为孔子
之后者哉？圣人尝谓其子“不学《礼》，无以立”，如公者，真
不忝孔氏之后哉！惜乎年之不永，而世莫睹其所至
也！故撮其行之可以范俗者，表诸墓道。